Intrebari Interviu UPBizz – Paula Cionca

Întrebări UPBizz:

Cum te descrii în câteva cuvinte?

Sunt o moldoveancă ambițioasă și plină de energie. Persoanele din jurul meu spun că sunt persoana care face lucrurile să se întâmple și e ceva ce-mi place să cred că pot transmite mai departe.

Am absolvit licența și masterul la ETTI la UPB, iar astăzi sunt încă studentă, la doctorat, la FIIR. În paralel, am intrat în antreprenoriat și nu m-am mai oprit: sunt mamă, sunt co-fondator și, deși am un background tehnic, pasiunea pe care am avut-o dintotdeauna pentru marketing mă ajută azi să construiesc Genezio: o platformă care ajută brandurile să înțeleagă ce părere au modelele AI despre ele și cum le recomandă în conversații față de competitori.

Spune-ne câteva lucruri despre perioada studenției. Dacă ai putea (având experiența de acum) ai face ceva diferit?

Studenția mea a fost mult mai mult decât cursuri și examene. Am făcut voluntariat in Liga Studentilor Electronisti, unde am fost președinte de organizație timp de doi ani. Acolo am descoperit cât de mult îmi place să lucrez în echipă, să iau inițiativă, să fac lucrurile să se miște. Și tot acolo s-a născut dorința de a construi ceva al meu.

Ce aș face diferit? Aș începe să construiesc mai devreme, alături de o echipă, dar fără cadrul formal al unei asociații studențești. Un startup. Și aș pleca în mult mai multe experiențe internaționale. Am avut o vară de Erasmus care mi-a deschis enorm orizonturile, dar aș fi vrut să repet experiența de mai multe ori.

De ce antreprenor și nu salariat?

Am fost și antreprenor, și salariat. Am învățat enorm din ambele, mai ales că am lucrat în corporații mari si foarte mari. Dar la un moment dat mi-am dat seama că puneam prea mult timp și energie raportat la ce primeam înapoi în mediul corporate.

Și mi-am zis: înainte să mă schimb pe mine, schimb mediul. Așa am făcut primul pas în antreprenoriat: am construit o academie de formare pentru studenți și pentru reconversie profesională, pe zona de Business Analyst și Product Owner în IT.

Ulterior, am întâlnit oameni din spațiul antreprenorial și m-am îndrăgostit de energia, libertatea și ambiția pe care le aveau cei din jurul meu. N-am mai plecat. Au urmat alte proiecte, până astăzi când construim Genezio.

Cum ai ales idea de afacere?

Ideea Genezio a venit fiind părtași la evoluția AI. Vedeam cum întregul comportament de căutare se schimbă și cum brandurile nu știu ce se întâmplă despre ele în spațiul conversațional.

Genezio vine și îți arată care e percepția brandului tău în ChatGPT, Perplexity și celelalte motoare AI, cum te poziționezi față de competitorii tăi, și cum poți câștiga recomandări împotriva lor.

Care au fost riscurile asumate la început?

Sincer? N-am calculat foarte mult riscurile. Și cred că de aia e mișto să începi când ești tânăr și neliniștit. Acum, cu un copil acasă, probabil mi-ar fi fost mult, mult mai greu să renunț la un job stabil și să mă arunc în necunoscutul din antreprenoriat.

Atunci, cel mai greu a fost să-l conving pe tata că nu o să fie un dezastru dacă-mi dau demisia. Mai ales că, cu câțiva ani în urmă, abia îl convinsesem că nu fac nimic ilegal pentru banii pe care îi luam, pentru că salariul meu era peste salariul lui de pe atunci. 😄

Ai avut un mentor cu rol definitoriu în ceea ce faci astăzi?

Da, Andrei Pitiș, care imi este mentor și astăzi.

Andrei e unul dintre oamenii care, prin simpla lui prezență în jurul tău, te face să crezi că totul e posibil. Are o capacitate rară de a vedea potențial acolo unde alții văd doar idei brute, și de a-ți spune adevărul chiar și când nu vrei să-l auzi. M-a învățat că viteza contează mai mult decât perfecțiunea, că echipele bune se construiesc pe încredere, și că timingul are un rol important in parcursul unei idei.
Îi datorez nu doar ce sunt astăzi profesional, ci și curajul de a continua când lucrurile sunt grele.

Ce era diferit după primul an de business?

Sincer, timpul trece mult prea repede; nici nu-ți dai seama când a trecut primul an. Așa că n-aș putea spune că e mult diferit.

Dacă faci treabă bună, validezi suficient de bine market-ul business-ului tău, și asta îți dă curaj. Și aici mă întorc la riscuri: cel mai mare risc nu e financiar, e să-ți pierzi pozitivitatea și credința că se poate. Pentru că ai momente în care pare că nu va merge și dacă n-ai puterea să treci peste ele, pierzi destinația.

Care a fost investiția inițială?

Ne-am bucurat de sprijinul angel investorilor și, în special, al lui Andrei Pitis, care a venit pe lângă experiență și cu capital.

Ce înseamnă un eșec în afaceri?

Eșecul real nu e când ceva nu funcționează, e când nu înveți din asta.

În antreprenoriat, eșuezi de zeci de ori pe săptămână: un client spune nu, o ipoteză se dovedește greșită, o angajare nu funcționează, un produs nu prinde piață. Dacă tratezi fiecare din astea ca date, nu ca dramă, ești ok.

Singurul eșec adevărat: să te oprești înainte să iterezi suficient de mult cât să afli ce funcționează.

Transmite-ne 3 pași/sfaturi pe care le consideri esențiale în demararea unei afaceri.

Vorbește cu multi oameni înainte să construiești orice.

Ideea ta e doar o presupunere până când zece oameni îți spun „asta e fix ce-mi trebuie, când o pot cumpăra?”. Petrece o lună întreagă bând cafele cu potențiali clienți înainte să scrii prima linie de cod.

Co-fondatorii sunt mai importanți decât ideea.

O să petreci mai mult timp cu ei decât cu familia ta în următorii ani. Skill-urile se învață, valorile nu. Asigură-te că aveți aceeași definiție pentru „treabă bine făcută”, restul vine de la sine.

Pornește înainte să te simți pregătit.

Nimeni nu se simte gata vreodată. Perfecționismul e doar un mod elegant de a procrastina. Lansează versiunea care te face puțin jenat — apoi corectează din feedback real, nu din temeri imaginare.

Curiozități studenți:

Care sunt cele mai importante calități ale unui antreprenor?

Trei calități, după mine:

Reziliența — o să auzi „nu” de zeci de ori pe zi. Trebuie să te ridici zilnic.

Curiozitatea radicală — antreprenorii buni nu cred că știu, ei întreabă mereu. Curiozitatea te ține deschis la schimbare.

Viteza execuției — ideile sunt ieftine, execuția înseamnă tot. Cine acționează mai repede, învață mai repede.

Și un bonus: să te simți confortabil cu incertitudinea. Antreprenoriatul nu îți dă răspunsuri, doar întrebări mai bune.

Cum a început totul? Cum ti-ai descoperit pasiunea?

Pasiunea pentru tehnologie a venit de la tatăl meu. Am construit împreună multe lucruri acasă când eram mică, și ăsta e poate cel mai frumos cadou pe care mi l-a făcut. M-a învățat că nimic nu e prea complicat dacă vrei cu adevărat să-l înțelegi.

Pasiunea pentru marketing a venit din social media, fiind gata să experimentez tot ce era nou. Astazi, nu-mi vine sa cred cat de frumos se implatesc cele doua cu ce contruiesc la Genezio.

Care a fost cel mai greu lucru în dezvoltarea ta?

Cel mai greu lucru, dar si cel mai frumos în dezvoltarea mea, a fost să devin mamă. E de departe cel care îți dă cea mai mare motivație să construiești, să fii mai bun, să dai mai mult.

Pe lângă motivație, devii o persoană mai complexă, care înțelege viața în toată amploarea ei și cred că asta te face mai pregătit pentru orice.

Așa că, dacă ați găsit persoana potrivită, nu amânați momentul de a deveni părinți. O sa-mi multumimti mai tarziu :D.

Ce sfat mi-ai putea da pentru a deveni antreprenor?

Începe acum, cu ce ai, de unde ești.

Nu trebuie să ai o idee genială. Nu trebuie să ai investiție. Nu trebuie să fi terminat masterul. Trebuie să găsești o problemă reală a unui om real și să încerci s-o rezolvi.

Și nu aștepta să te simți pregătit. Eu nu mă simțeam pregătită nici când am pornit. Adevărul e că nimeni nu se simte vreodată gata: experienta adevărată începe după ce sari în apă. Nu din cărți, nu din cursuri, nu din mentori. Din a face lucruri.

Cum ar putea un tânăr antreprenor să gestioneze bugetul unui start-up?

Două reguli simple:

Investeste in oameni și in clienți, nu pe lucruri. Birou frumos, branding scump, conferințe: nimic din astea nu contează în primul an. Oamenii cu care construiești și atragerea primilor clienți – sunt singurele lucruri care contează cu adevărat.

Banii din cont înseamnă timp, nu succes. Întreabă-te în fiecare zi: „Ce am învățat astăzi care merita banii pe care i-am cheltuit?”. Dacă răspunsul e nimic, ai pierdut o zi. Asta e calculul cel mai important — nu Excel-ul cu cifre.