Zilele UNESCO în Universitatea Națională de Știință și Tehnologie POLITEHNICA București

GALERIE FOTO EVENIMENT

POLITEHNICA București și Catedra UNESCO „Inginerie pentru societate”, în parteneriat cu Comisia Națională a României pentru UNESCO, organizează în perioada 26-27 mai 2026 “Zilele UNESCO în Universitatea POLITEHNICA București”.

Evenimentul, dedicat aniversării a 70 de ani de prezență a României în UNESCO, se va desfășura în campusul universității, Clădirea Rectorat-Sala Senatului, în format mixt – cu prezență fizică și participare online – și are ca tematică principală educația în era digitalizării.

Această temă reflectă atât agenda globală a UNESCO privind transformarea educației, cât și misiunea Catedrei UNESCO „Inginerie pentru Societate” de a promova educația, cercetarea și inovarea orientate către nevoile societale, sustenabilitate și impact social pe termen lung.

La deschiderea evenimentului vor participa domnul Mihai DEMIAN, Ministrul educației și cercetării, domnul Sorin COSTREIE, Consilier prezidențial, dna Simona Mirela MICULESCU, Ambasador extraordinar și plenipotențiar, Delegat permanent al României pe lângă UNESCO, doamna Dumitrița GLIGA, deputat, președinte al Comisiei permanente comune a Camerei Deputaților și Senatului pentru relația cu UNESCO, doamna Luciana ANTOCI, Consilier de Stat, Guvernului României, domnul Mihnea COSTOIU, Rectorul Universității Naționale de Știință și Tehnologie POLITEHNICA București, doamna Ligia DECA, secretarul general al Comisiei Naționale a României pentru UNESCO, reprezentanți ai Ministerului Afacerilor Externe, cadre didactice universitare de prestigiu din România și din alte state europene, reprezentanți ai catedrelor UNESCO și ai mediului economic precum și studenți și reprezentanți ai unor organizații neguvernamentale.

În cadrul „Zilelor UNESCO în UPB” se vor desfășura ateliere de lucru și mese rotunde dedicate aplicațiilor tehnologiei informației și a comunicațiilor în învățământului superior, precum și a implicațiilor digitalizării asupra ocupațiilor din domeniile de vârf precum transportul aerian. Vor fi dezbătute, de asemenea aspecte legate de responsabilitatea societală și etica utilizării inteligenței artificiale în educație și societate.

Zilele UNESCO în Politehnica București continuă inițiativele Catedrei UNESCO „Inginerie pentru societate”, înființată în 2017, care a promovat consecvent misiunea UNESCO privind dezvoltarea durabilă, aplicarea noilor tehnologii de învățare și predare, precum și dialogul multicultural prin educație, știință, comunicare și informare. Catedra „Inginerie pentru societate” a Universității Naționale de Știință și Tehnologie POLITEHNICA București derulează programe de studii internaționale, promoveaza cooperarea științifică prin proiecte europene și colaboreaza cu organisme internaționale de specialitate și structuri ale UNESCO.

AGENDA EVENIMENTULUI

GALERIE FOTO EVENIMENT